**SDQM Bushshu Shiilo Shiqishate, Tuqisatenna Womaashshu Gashshooti Safote Wodho Aana Qixxaawino Harancho Xawishsha**

1. **Wodho Fushshate Hasiisino Korkaati**

Bushshu shiilo shiqqo, tuqishshunna tenne hajora milli assinanni womaashshi gashshooti bainchu assootira reqecci yiinoha ikkasininna dhukunna ikkitto fajjitu bikkinni foonqe taashshate kaa’lanno seera loosu iima hosiisatenni giwirinnu giwaate shiqqo lossa hasiissannohura;

Tenne hajo lainohunni albi qoqqowinni fulitinonna sidaamu qoqqowira loosu iima hosase soffanno gede wodhote kiiro 6/2013 quwa 3 garinni fajjineenna horonsi’nanni keeshinoonni wodho kiiro 124/2007 noose xe’ne taashshanno garinni sidaamu qoqqowira ikkitanno wodho qixxeessa hasiisinohura tini wodho qixxaabbino.

1. **Wodhote Qara Qara Amado**
	1. **Harancho Umo Lainohunni**

Wodhoniti qara hexxo SDQM giwirinnu loosira hasiisanno bushshu shiilo shiqisho, tuqishshinna tenne hajora fulanno womaashshi xaphooma gashshootu amanyoote seerunni mura ikkinohura tenne hedo xaphi assino garinni xawisara dandaanno yine ammanatenni **“Sidaamu Dagoomu Qoqqowi Mootimma Bushshu Shiilo shiqisho, Tuqishshinna Womaashshu Gashshooti Wodho”** yine xawinsanni gede ikke qixxaabbino.

* 1. **Tiro Lainohunni**

Wodhote giddo horote hossinonna horonshu ha’rinshora fichensa badate mitiinsitanno yine hendanni qaalla konni woroonni noo garinni tiro aate wo’naalloonni.

**Lawishshaho:**

* “**Bushshu Shiilo**” yaa mu’rote sagalimmate hasiissanno mineraale amadinoha mannu loosinoricho ikke karsado, akatu karsado, du’namaanchonna qunqumadu widira soorramino bushshu shiilooti;
* “**Amaalate Hedo**” yaa mittu baatto loosi’re galinohu loosi’rino baatto bikkinni horonsi’ra hasiissannosi giwaate dananna bikka ogeeyye shallagge uytanno ogimmate hedooti;
* “**Owaantete Baatooshshe**” yaa yuneene, federeshiinenna kaimu mittimmate loosi maamarra bushshu shiilo amadooshshinna agarooshshi, tuqishshi, hirotenna liqoo qolsiisate aana e’noonni sheemaati garinni uynoonni owaantera shallange baantanni batooshsheeti;
* **“Borrote Mine”** yaa Sidaamu Dagoomu Qoqqowi Mootimma Mittimmate Loosi Maamarra tantanonna Halashsho Borro Mineeti;
	1. **Xaphooma Woro**
* **Mixo qixxeessanna gumulsiisa** - deerru deerrunkunni heedhanoti giwirinnu tantano laalchu dirira hasiisannoha bushshu shiilo horonsi’raanote batinyinni, baattote bikkinni, gidu daninni sooreessimmatenni badde deerru deerrunkunni heeranno gashshootu amaale mininni gumulsiissanno.
* Deerru deerrunkunni heeranno gashshootu amaale mininni gumulonni bushshu shiilo hirranni womaashshi liqoo bajeettete wowenni jeefinsanni gede Qoqqowu Amaale Minira shiqqenna wonsinannita ikkitanno.
	1. **Bushshu Shiilo Shiqinshanni Gara**
* Laalchu dirira qoqqowoho hasiisanno bushshu shiilo Federaalete Giwirinnu Minisitere ledo hasaawatenni gobbaydinni woy gobbate giddonni hirotenni shiqishshanno bissara jeefisiisaanote amaale mini lekkishsha uyino bissa lekkishsha uytanno; liqiissitanno baanke ledono sassoote sheemaate eannoha ikkanno.
* Gobbate gobbaydinni woy gobbate giddonni hirre shiqinshanni bushshu shiilo haadhe tuqishshu xaawira iillishate looso annimmatenni loossanno mittimmate loosi maamarrara woy yuneennara woradu woy quchumu gashshooti lekkishsha aano gede borrote mini widoonni assinanni; lamenti bissa sheemate e’anno.
	1. **Bushshu Shiilo Waagi Shallagonna Tuqishshu Gara**
* Bushshu shiilo hirranni waga shallangannihu bushshu shiilo hidhinoonni waaga, gobbate giddo hodhishsha, baankete qallonna inshuraanse, owaantete baatooshshenna tenne hajo ledo xaaddanno fulo shallagatenni mittu mittunku hiranni xaawinni ikkanno.
* Bushshu shiilo **anga baatatenni hirre woxe gamba assinannihu** Sidaamu Elto Mittimmate Loosi Yuneene hunda heedhanno kaimu mittimmate loosi maamarranni tenne hajora yine qixxeessinoonni darrasanyinninna uminsa ogeeyyenni calla ikkanno.
* Bushshu shiilo **anga baatte hidhate wolqa ajjannonsa** baatto loosidhe galtinorira miilla ikkitino mittimmate loosi maamariwiinni woy wolootu maykiro faynansete buenni woxe liqiidhe bushshu shiilo hidha dandiitanno;
	1. **Deerru Deerrunkunni Heedhanno Giwirinnu Biiro Tantano Biilloonyinna Loosu Qeechi**
* Gobbaanni woy gobbate giddo assinanni **bushshu shiilo hirora** **lekkishsha uytanno**; ha’runsitanno; qorqortanno;
* Bushshu shiilo hiro lainohunni mittimmate maamari woy yuneene ledo hirote garanna woxe qollanni gari **sheemaate e’anno**.
* Bushshu shiilo **liqoo qollanni gara ha’runsitanno**; hasiisiha ikkiro buuxanno biso gaantara dandiitanno.
* Bushshu shiilo shiqonna horonsi’rate gara ha’runsitanno, ragimaletenni woy **xaphooma mixonni 15% aleenni galannohunna ajannohu** bushshu shiilo heedhuro xa’mantanno.
	1. **Qineessote Komite**

Hundaanchimmasi deerru deerrukunni heedhanno gashshoottira woy gashshootu amaale minira ikkinohu bushshu shiilo shiqo, tuqishshanna womaashshu gashshooti amanyoote **harunsitannonna massagganno qineessote komite** konni gedenoonni “Qineessote Komite” yine woshshinanniti **qoqqowunni kayse olluu geeshsha tenne wodhonni uurrinsoonni.**

* Jeefishshu ripoorte deerru deerrunkunni hee’ranno **gashshootu amaale minira aganu aganunni shiqishanno.**
* Bushshu shiilo womaashshi liqiissitino baankera iillasi buuxxanno.
1. **Biddissa Fushshate Biilloonye**

 Biddissa fushshate biilloonyi biironniha ikkanno gede assinoonni. Korkaatuno wodhotenni woroonni gashshootu loosira batinye bissa beeqqitannoha nafa ikkirono qoqqowu mootimma riqiwatenni tenne hajo mereersite massagannoti biiro ikkitinohurati.

1. **Wodho Loosu Iima Hossanno Yanna**

Wodho loosu iima hossanno yanna jeefisiisaanote amaale mininni wonsini yannanni hanaffe ikkituro woyyaanno yine hendanni. Korkaatuno tenne hajo balaxe fulino seerinni massanganni keeshshinoonnita ikkasenni hattono jeefisanno bissa tini wodho abbitino haaro massagote amuraate huwattenni xa’mamooshshunna xawadimma noo garinni jeefisate injaanohuraati.

**Ayirrinyunni Shiqinoho!**

**Xaphoomu Seeru Allaalsha**